Document ID: 32004R0016

Komisjoni määrus (EÜ) nr 16/2004,
6. jaanuar 2004,
millega rakendatakse Euroopa Parlamendi ja nõukogu määrust (EÜ) nr 1177/2003 (tulu ja elutingimusi käsitleva ühenduse statistika (EU-SILC) kohta) seoses teiseste sihtmuutujate loeteluga, mis on seotud "vaesuse ülekandumisega ühelt põlvkonnalt teisele"
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 16. juuni 2003. aasta määrust (EÜ) nr 1177/2003 tulu ja elutingimusi käsitleva ühenduse statistika (EU-SILC) kohta, [1] eriti selle artikli 15 lõike 2 punkti f,
ning arvestades järgmist:
(1) Käesoleva määruse eesmärk on kehtestada ühine raamistik tulu ja elutingimusi käsitleva ühenduse statistika (edaspidi "EU-SILC") süstemaatiliseks tootmiseks, mis hõlmab võrdlevaid ja päevakohaseid läbilõike- ja kestevandmeid tulu ning vaesuse ja sotsiaalse tõrjutuse taseme ja struktuuri kohta siseriiklikul ja Euroopa tasandil.
(2) Määruse (EÜ) nr 1177/2003 artikli 15 lõike 2 punkti f kohaselt tuleb kehtestada rakendusmeetmed seoses EU-SILC läbilõikeosasse igal aastal lisatava teiseste sihtvaldkondade ja -muutujate loeteluga. 2005. aastaks tuleb määratleda nende teiseste muutujate loetelu, mis lisatakse moodulile "Vaesuse ülekandumine ühelt põlvkonnalt teisele" (eelkõige vanemate haridus- ja kutsealane taust ning perekeskkond lapsepõlves kui kesksed mõjutegurid, millest oleneb täisealiste sotsiaalne tõrjutus ja täiseas kujuneva vaesuse oht), ning kindlaks määrata muutujakoodid ja mõisted.
(3) Käesolevas määruses sätestatud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Teiseste muutujate loetelu, muutujakoodid ja 2005. aasta moodulis "Vaesuse ülekandumine ühelt põlvkonnalt teisele" kasutatavad mõisted, mis lisatakse tulu ja elutingimusi käsitleva ühenduse statistika (EU-SILC) läbilõikeosasse, on sätestatud lisas.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. jaanuar 2004

Labels: 0
19